/1 Ti adda nanipud idi ugma, ti nangngegmi, ti nakitami cadagiti matami, dagiti binuybuyami, ken ti naaricap dagiti im-imami, a maipapan iti Sao ti biag. Ket ti biag naiparangarang, ket nakitami, ket panecnecanmi, ket ipacaammomi cadacayo ti biag, daydiay biag nga agnanayon, nga adda idi iti Ama, ket naipakita cadacami. Ti nakitami ken ti nangngegmi, isuda dagiti ipacaammomi cadacayo, tapno dacayo adda pacaicadcadduaanyo cadacami; wen, ket pudno a ti pannakicadcadduatayo adda iti Ama ken iti Anacna, a Jesu-Cristo. Ket dagitoy a banbanag isuratmi cadacayo tapno maananay ti ragotayo. Ket daytoy ti damag a nangngegmi kencuana ket ipacaammomi cadacayo; A ti Dios isu ti silaw, ket awan kencuana ti aniaman a sipnget. No cunaentayo nga adda pannakicadcadduatayo kencuana ket magnatayo iti kinasipnget, agulbodtayo, ket saantayo nga aramiden ti pudno. Ngem no magnatayo iti lawag, cas isu adda iti lawag, adda pannakicadcadduatayo iti maysa ken maysa, ket ti dara ni Jesus nga Anacna ugasannatayo iti amin a basol. No cunaentayo nga awan ti basoltayo, allilawentayo ti bagitayo met laeng, ket ti pudno awan cadatayo. No ipudnotayo dagiti basbasoltayo, isu ti mapagtalcan ken nalinteg a mamacawan cadagiti basbasoltayo, ken mangugas cadatayo iti amin a kinakillo. No cunaentayo a ditay nagbasol, isu pagbalinentayo a naulbod, ket ti saona awan cadatayo.
/2 Annacco a dongdongoec, isuratco cadacayo dagitoy a banbanag tapno dicay coma agbasol; Ket no addanto siasinoman a macabasol, addaantayo ti Manangibabaet iti Ama, nga isu ni Jesu-Cristo a nalinteg.
ilo_Latn ilo_Latn